Zapadni mediji: Porast zločina iz mržnje i domaćeg terorizma u SAD
Smrtonosno nasilje u SAD pojačava zabrinutost zbog povećanja domaćeg terorizma koji je nerijetko povezan s nacionalističkim i rasističkim stavovima, pišu svjetski mediji.
Nasilje sa smrtonosnim posljedicama u SAD-u povećava zabrinutost zbog porasta takozvanog domaćeg terorizma koji je nerijetko povezan s nacionalističkim i rasističkim stavovima, pišu svjetski mediji. Dvije masovne pucnjave u manje od 24 sata potresle su SAD - u subotu je dvadeset ljudi ubijeno u supermarketu u El Pasu (Teksas) - vjeruje se da je počinilac, koji je uhapšen, prije pucnjave na internetu objavio antiimigrantski manifest. Pucnjava u Dejtonu (Ohajo), gdje je smrtno stradalo deset ljudi, uključujući i počinioca zločina, bila je 250-ti slučaj masovne pucnjave u ovoj godini u SAD. Zakoni o oružju te retorika predsjednika Donalda Trampa (Trump) ponovo su u žiži američke javnosti. Čovjek osumnjičen da je u subotu ubio 20 ljudi i povrijedio 26 osoba u El Pasu može se suočiti sa optužbama za zločin počinjen iz mržnje i optužbama za ubistva, javio je u nedjelju pozivajući se na izjave zvaničnika i izvora upoznatih sa istražnim postupkom. FBI je otvorio istragu o domaćem terorizmu na kojoj će raditi paralelno s državnom istragom o pucnjavi, ističe američka televizijska mreža. Policija navodi da dokument za koji vjeruju da ga je napisao 21-godišnji osumnjičeni bijelac identifikovan kao Patrik Krušijus (Patrick Crusius) daje "poveznicu sa zločinom iz mržnje". Dokument od četiri stranice, za koji policija smatra da ga je osumnjičeni napisao, postavljen je na ‘8chan’ - internetskoj platformi za razmjenu poruka koja je prepuna rasističkih, fanatičnih i antisemitskih sadržaja. Analizom dokumenta CNN je ocijenio da je objavljen oko 20 minuta prije nego što je policija primila prve pozive u vezi s pucnjavom. Predsjednik Donald Tramp je masovnu pucnjavu nazvao "činom kukavičluka" i rekao da "nema razloga ili izgovora koji će ikada opravdati ubijanje ljudi". No, masovne pucnjave u protekloj sedmici, na četiri različite lokacije u SAD, učinile su stanovnike potresenim, frustriranim i ožalošćenim, ukazuje . Prošla sedmica je počela pucnjavom na festivalu hrane u sjevernoj Karolini, potom je zabilježena u trgovačkom centru u Misisipiju, da bi ovog vikenda završila s dvije odvojene pucnjave - u El Pasu u Teksasu, te u Dejtonu, država Ohajo. Do masovne pucnjave u Ohaju došlo je 13 sati nakon pucnjave u El Pasu. Pucnjava u Dejtonu dogodila se oko sat vremena nakon ponoći, napolju u veoma popularnoj gradskoj četvrti Oregon. Osumnjičenog, koji je prema izvještajima bio vrlo naoružan, policija je navodno savladala u prvim minutama napada. No, on je ipak uspio usmrtiti devet a povrijediti 16 ljudi, javio je CNN. U tekstu se navodi da se El Paso, smješten na američko-meksičkoj granici, ponosio kao jedan od najsigurnijih gradova u zemlji. Na dan kada je napadač otvorio vatru, u srcu ovog popularnog trgovačkog područja, hiljade porodica su kupovale namirnice ili školske potrepštine uoči početka nastave ove sedmice. Najmanje troje poginulih bili su meksički državljani, a šest Meksikanaca bilo je među povrijeđenima. Federalne i lokalne vlasti nedavno su saopštile da postoje povećane zabrinutosti zbog domaćeg terorizma i bjelačkom supremacijom, piše (L.A. Times), u tekstu u kojem piše o mogućim motivima pucnjave u El Pasu, ali i prošlosedmičnog incidenta na festivalu hrane u Gilroju za koji se špekuliše da je povezan s rasističkom ideologijom. Direktor FBI-a Kristofer Vrej (Christopher A. Wray) je prošlog mjeseca, obrativši se Odboru za pravosuđe Senata, izjavio da je većina slučajeva domaćeg terorizma, koje je Biro istraživao, motivisana bjelačkom supremacijom. Također, navodi se u tekstu, šef antiterorističke jedinice FBI-a, Majkl Mekgariti (Michael McGarrity), je u maju pred Kongresom rekao da Biro istražuje oko 850 slučajeva domaćeg terorizma. Politička polarizacija i porast krajnje desničarskog nacionalizma doprinose zločinima počinjenim iz mržnje širom svijeta, rekao je Brajan Levin (Brian), direktor Centra za istraživanje mržnje i ekstremizma iz Kalifornije, piše LA tajms. Novi izvještaj Centra za proučavanje mržnje i ekstremizma sa kalifornijskog državnog univerzitetu u Santa Barbari otkriva da su u 30 glavnih američkih gradova zločini iz mržnje u 2018. porasli za devet odsto, piše časopis (Forbes). To je najbrži porast od 2015. godine, navodi se u tekstu te ističe da se ukupan broj zločina iz mržnje sada povećava već petu godinu zaredom. Njujork je imao najviše incidenata od svih 30 gradova - sa 361, premda to nije previše iznenađujuće s obzirom na broj stanovnika, navodi Forbs. Prošle godine bilo je 2.009 zločina iz mržnje u svih 30 gradova, u poređenju sa 1.836 u 2017. Rastući opseg problema bio je istaknut činjenicom da je 2018. godine zabilježeno povećanje od 42 odsto u odnosu na ukupno 1.417 slučajeva u 2010. godini. Najčešće žrtve zločina iz mržnje prijavljene policiji u 2018. godini bili su crnci, Jevreji i pripadnici LGBT zajednice. Izvještaj je također naveo da su porasla ubistva potaknuta bjelačkom supremacijom. Zabrinjavajuće je da preliminarni podaci o 2019. godini također pokazuju porast u većini anketiranih gradova, ukazuje Forbs. Antiimigrantska retorika Donalda Trampa potaknula je rasizam u Sjedinjenim Državama i direktno dovela do porasta nasilja poput masovne pucnjave u El Pasu u subotu u kojoj je poginulo najmanje 20 ljudi, izjavio je demokratski predsjednički kandidat Beto Orurk (O'Rourke), prenosi britanski (The Guardian). Između Trampovih neprijateljskih komentara o muslimanima, migrantima i ljudima druge boje kože došlo je do porasta zločina iz mržnje, rekao je Orurk. "On je rasista. On podstiče rasizam u ovoj zemlji (...) a to suštinski mijenja karakter zemlje i dovodi do nasilja." Navodni "manifest" koji je ubica objavio na internetu prije zločina u El Pasu, ističe londonski list, opisao je da je napad pucnjave zamišljen kao "odgovor na latino invaziju na Teksas". "Jezik u manifestu u skladu je s opisom predsjednika Trampa koji latinoameričke imigranate naziva ‘uljezima’. "Današnja pucnjava oštar je podsjetnik na opasnosti takve retorike", napisao je demokratski član Kongresa u Teksasu, Džoakin Kastro (Joaquin Castro). Američke demokrate smatraju da se više napora mora uložiti u postizanje reformi zakona o oružju, navodi Gardijan napominjući kako je i kalifornijska senatorka Kamala Haris (Harris) obećala da će u prvih 100 dana od preuzimanja funkcije izvršiti akciju kako bi se regulisala kontrola oružja. (The New York Times) objavio je komentar Ričarda Parkera (Richard Parker), novinara i autora iz Teksasa koji se između ostalog osvrće na manifest za koji se vjeruje da ga je napisao Krušijus, koji je do El Pasa "putovao 600 milja [gotovo 1000 kilometara] da bi ubio i ranio muškarce, žene, starije ljude i djecu". "Ovaj napad je odgovor na latino invaziju na Teksas", piše u manifestu, prije nego što jezivo i hladno opisuje preferencije ubice prema oružju i municiji, politici, ekonomiji i rasističkoj filozofiji. Njegova ideja je poražavajuće jednostavna: ubijanje Hispanjolaca zaustavit će imigrante da dođu i natjerati građane da odu, napisao je Parker u rubrici "Mišljenja". Autor smatra da je Krušijus samo još jedna figura u trenutku modernog američkog nasilja, a masakr u El Pasu je, kako ocjenjuje, bio neizbježni nusproizvod antiimigrantske politike Trampove ere u kojoj je rasizam otrovao naciju. "Masakr je ishod kojeg se već godinama plašim i ne mogu si pomoći a da ne osjetim da njegova geneza leži na predsjedniku Sjedinjenih Država", napisao je za Njujork tajms Ričard Parker, autor knjige "Nacija usamljenih zvijezda: kako će Teksas transformisati Ameriku".